নভেম্বরের ৮ তারিখ প্রধানমন্ত্রী নরেন্দ্র মোদী ঘোষণা করলেন, কয়েক ঘণ্টার মধ্যেই বাতিল হয়ে যাবে সব ৫০০ এবং ১০০০ টাকার নোট। ব্যাঙ্ক অ্যাকাউন্টে পুরোনো নোট জমা দেওয়ারও খুব স্বল্প সময় ঘোষণা করা হল সরকার থেকে। নিজের অ্যাকাউন্ট থেকে টাকা তোলার যে ক্ষমতা জনসাধারণের রয়েছে, তাতেও ব্যাপক ভাবে কাটছাঁট করা হল। ভারতের জনসংখ্যার প্রায় অর্ধেকের কোনো ব্যাঙ্ক অ্যাকাউন্টই নেই। কাছাকাছি কোনো ব্যাঙ্কের শাখা নেই, এ রকম জনসংখ্যাও নেহাত কম নয়। ভারতের অর্থনীতি প্রধানত নগদনির্ভর। ফলত, বিমুদ্রাকরণের ঘোষণার পর থেকেই ব্যাপক নগদ সঙ্কট অনুভূত হল সারা দেশ জুড়ে। সমাজের সব চেয়ে নিচু তলার মানুষ যাঁরা, যাঁরা চূড়ান্ত দারিদ্র্যের সঙ্গে লড়ে যাচ্ছেন প্রতি দিন, তাঁরাই সবচেয়ে ক্ষতিগ্রস্ত হলেন সরকারের এই সিদ্ধান্তে। অসংগঠিত ক্ষেত্রের সঙ্গে যুক্ত থাকায়, জীবনধারণের জন্য অপরিহার্য সামগ্রী বা পরিষেবা (পর্যাপ্ত খাবার, ওষুধ, হাসপাতাল) পেতে তাঁদের পোয়াতে হল বাড়তি ঝক্কি। নভেম্বর পেরিয়ে ডিসেম্বর এল, কিন্তু বিশৃঙ্খলতা রইল একই রকম।